Nordean hallituksen puheenjohtaja Björn Wahlroos ja konsernijohtaja Casper von Koskull pankin yhtiökokouksessa Tukholmassa.

Nordean hallituksen puheenjohtaja Björn Wahlroos ja konsernijohtaja Casper von Koskull pankin yhtiökokouksessa Tukholmassa. Antti Aimo-Koivisto / Lehtikuva

Nordean yhtiökokous on päättänyt siirtää yrityksen pääkonttorin Tukholmasta Helsinkiin.

Pohjoismaiden suurimman pankin yhtiökokous sinetöi siirtopäätöksen selvin luvuin. Muutto sai taakseen lähes 97 prosenttia äänistä. Siirto vaati kaksi kolmasosaa kokouksessa annetuista äänistä.

Nordean hallitus esitti viime syyskuussa pääkonttorin muuttoa Ruotsista Suomeen. Yhtiön hallituksen mukaan vaakakupissa painoi erityisesti Euroopan pankkiunionin jäsenyys. Suomi on euroalueen ja pankkiunionin jäsen, Ruotsi tai muut pankin toimintamaat eivät.

Nordea kertoi viime syyskuussa, että muuton pitäisi olla valmis tämän vuoden lokakuuhun mennessä. Nordean Suomen-toiminnot on keskitetty Helsingin Vallilassa olevaan Nordea Campukseen. Todennäköisesti pääkonttorin mukana siirtyvä henkilöstö tulee työskentelemään Vallilassa.

Korkeat kriisimaksut kimmastuttivat

Nordea käynnisti muuttosuunnitelmat viime vuoden helmikuussa sen jälkeen, kun Ruotsin hallitus kertoi korottavansa pankkien vakausmaksuja.

Pankin johto tyrmäsi aikeet, ja kertoi selvittävänsä pääkonttorin siirtoa Ruotsista Tanskaan tai Suomeen. Nordea laski, että korkeampiin vakausmaksuihin voisi vuosien mittaan kulua varoja jopa miljardi euroa. Pääkonttorin siirto säästäisi pankin kuluja sievoisen summan.

Päätökseen vaikutti myös Ruotsin raskaampi pankkisääntely ja pankkien kireämmät pääomavaatimukset. Tanskan Kööpenhamina ja Suomen Helsinki kisasivat pääkonttorin paikasta. Lopulta Helsinki vei voiton pankkiunionin jäsenyyden takia.

Nordean hallituksen puheenjohtaja Björn Wahlroos puhuu pankin yhtiökokouksessa Tukholmassa 15. maaliskuuta. Antti Aimo-Koivisto / Lehtikuva

Pankkiunionin jäsenmaiden pankkeja valvoo Euroopan keskuspankki. Suurena pankkina Nordea olisi suoraan EKP:n valvonnassa samoin kuin OP ja Danske Bank Suomi. Pienempiä pankkeja valvoo Finanssivalvonta.

Nordea on korostanut haluavansa olla eurooppalainen pankki. Olemalla saman sääntelyn alla se pystyy kilpailemaan parhaiten muiden eurooppalaisten pankkien kanssa.

Osa asiakkaista äänesti jaloillaan

Nordean päätös siirtää pääkonttori Suomeen aiheutti Ruotsissa arvosteluryöpyn. Osa ruotsalaisista yhteisöasiakkaista (siirryt toiseen palveluun) vaihtoi pankkia ja pienomistajat keräsivät ääniä muuttopäätöstä vastaan.

Pankin suuromistajien ääni kuitenkin ratkaisee, ja he kertoivat etukäteen kannattavansa pääkonttorin muuttoa Helsinkiin.

Yhtiökokous on ollut koolla torstaina hienostohotelli Grand Hôtelin Talvipuutarhassa Tukkholman keskustassa.

*Lue myös: *Osa ruotsalaisista pienomistajista vastustaa kansallistunteella Nordean lähtöä - "Muutto ei ole hyvä Ruotsille eikä Tukholmalle"

Nordean suuromistajat tukevat pääkonttorin siirtoa Suomeen – mukanaolo pankkiunionissa ratkaissut suuromistajien kannan

Nordean tulos painui viime vuonna – konsernijohtaja von Koskull tyytymätön loppuvuoteen

Nordean pääjohtajan neljä perustelua pääkonttorin siirrolle – "Pitkällä aikavälillä meistä tulee parempi pankki"

Nordea uhkaa lähteä Ruotsista – Suomeen? Wahlroos: Uuden vakausmaksun kanssa on "mahdotonta elää"

Analyysi: Nordean muutto Helsinkiin tuo pankille säästöjä, mutta Suomelle lähinnä vain mainetta